Puolangalla panostetaan nuorten työelämävalmiuksiin
-7.12.2016 10:17:00-
Puolankalaisissa yrityksissä on viime aikoina saattanut nähdä yläkoululaisia harjoittelemassa tulevaa työelämää varten TET-jaksoilla. TET on sisällytetty peruskoulujen opetussuunnitelmaan.
Tämän lisäksi puolankalaisnuoret ovat etuoikeutetussa asemassa muihin kainuulaisiin ikätovereihinsa nähden, sillä Puolankajärven koulu on osallisena Oulun Yrityskylässä.
Taloudellisen tiedotustoimiston organisoima Yrityskylä on peruskoulun kuudensille ja yhdeksänsille luokille suunnattu yhteiskunnan, talouden, työelämän ja yrittäjyyden oppimiskokonaisuus. Tähän sisältyy koulussa järjestettävä kymmenen oppitunnin mittainen alkujakso oppimateriaaleineen sekä työpajapäivä.
Yrityskylä-oppimisympäristö on koululaisten oma yhteiskunta, jossa oppilas työskentelee omassa ammatissaan saaden palkkaa tekemästään työstä. Lisäksi oppilas toimii kuluttajana ja kansalaisena osana suomalaista yhteiskuntaa.
Puolankajärven koulun rehtori Satu Kemppainen antaa Yrityskylä-oppimiskokonaisuudelle korkeat arvosanat.
- Yrityskylä avartaa nuorten näkemystä työstä, yrittäjyydestä ja koko yhteiskunnan toiminnasta. Oppilaat ovat olleet kovasti innoissaan.
TET:n eli työelämään tutustumisen tarkoituksena on antaa koululaisille ensikosketus työelämään ja sen sääntöihin. Oppilas osallistuu jaksoille yhteensä kolmen viikon ajan kahdeksannella ja yhdeksännellä luokalla.
Puolankajärven koulun kahdeksannen luokan oppilas Laura Seppänen saapui työhaastatteluun Puolanka-lehteen. Seppänen on liikkeellä hyvissä ajoin, sillä hänen TET-jaksonsa ajankohta on vasta huhtikuussa.
- Halusin varmistaa pääseväni juuri tähän paikkaan harjoitteluun. Siksi on hyvä olla ajoissa liikkeellä.
- Harjoittelulta odotan selvennystä omiin tulevaisuudensuunnitelmiini. En oikein vielä tiedä, mikä minusta tulee isona, vaihto-opiskelusta Australiassa haaveileva Laura Seppänen kertoi.
Lue aiheesta enemmän 8.12. Puolanka-lehdestä.